HU Az Európai Unió Hivatalos Lapja C 118/14

2012. február 9-én benyújtott kereset — az Európai Unió Tanácsa kontra Európai Bizottság

(C-66/12. sz. ügy)

2012/C 118/23

Az eljárás nyelve: francia

Felek

Felperes: az Európai Unió Tanácsa (képviselők: M. Bauer és J. Herrmann meghatalmazottak)

Alperes: Európai Bizottság

Kereseti kérelmek

— A Bíróság elsődlegesen semmisítse meg az EUMSZ 263. cikk alapján egyrészt a 2011. november 24-i COM(2011) 829 végleges bizottsági közleményt annyiban, amennyiben e közleményben a Bizottság véglegesen megtagadja, hogy a személyzeti szabályzat XI. mellékletének 10. cikke alapján benyújtsa a megfelelő javaslatokat az Európai Parlamentnek és a Tanácsnak, másrészt az Európai Unió tisztviselői és egyéb alkalmazottai díjazásának és nyugdíjának, valamint az azokra alkalmazott korrekciós együtthatóknak 2011. július 1-jétől kezdődő hatállyal történő kiigazításáról szóló tanácsi rendeletre vonatkozó bizottsági javaslatot;

— a Bíróság másodlagosan állapítsa meg az EUMSZ 265. cikk alapján a Szerződések azáltal történő megsértését, hogy az alperes nem nyújtotta be a személyzeti szabályzat XI. mellékletének 10. cikke alapján a megfelelő javaslatokat az Európai Parlamentnek és a Tanácsnak;

— a Bíróság kötelezze az alperest a költségek viselésére.

Jogalapok és fontosabb érvek

A 2011. november 24-i COM(2011) 829 végleges bizottsági közlemény megsemmisítésére vonatkozó első kereseti kérelme alátámasztására a Tanács egyetlen jogalapra hivatkozik, amelyet a személyzeti szabályzat XI. mellékletének az EUSZ 13. cikk (2) bekezdése második mondatával és az EUMSZ 241. cikkel összefüggésben értelmezett 10. cikke megsértésére alapít. A Tanács azt állítja, hogy több szempontból is téves a Bizottság azon megállapítása, hogy az Unióban nem következett be a gazdasági és szociális helyzet súlyos és hirtelen romlása: a Bizottság nem vett figyelembe minden rendelkezésre álló és releváns objektív adatot, és tévesen értékelt az elemzése alapjául szolgáló bizonyos adatokat. Tekintettel arra, hogy a Bíróság C-40/10. sz., Bizottság kontra Tanács ügyben 2010. november 24-én hozott ítélete (79. pont) szerint „a (XI. melléklet 10. cikke) által a Bizottságra ruházott, a megfelelő javaslatok benyújtására vonatkozó hatáskör gyakorlása nem egyszerű lehetőség ezen intézmény számára”, a tények jogi minősítésében elkövetett említett hibák, amelyek nyilvánvaló értékelési hibáknak tekinthetők, jogellenessé teszik a megfelelő javaslatok ezen az alapon való benyújtásának Bizottság általi megtagadását. E megtagadással a Bizottság a jóhiszemű együttműködési kötelezettségét (az EUSZ 13. cikk (2) bekezdése) is megsértette.

A második kereseti kérelem a tisztviselők díjazásának és nyugdíjának a személyzeti szabályzat XI. melléklete 3. cikkében szereplő „rendes módszer” szerinti kiigazításáról szóló rendeletre vonatkozó javaslat megsemmisítésére irányul. A Tanács azt állítja, hogy e javaslat joghatásokat kiváltó aktusnak minősül, mivel a fent hivatkozott C-40/10. sz. ügyben hozott ítélet 71. pontja szerint „a Tanács az említett 3. cikk alapján nem hivatkozhat arra, hogy őt az e cikkben meghatározottakon túlmenően mérlegelési mozgástér illeti meg”. Azzal, hogy a XI. melléklet 10. cikkében szereplő kivételi záradékon alapuló javaslat helyett a „rendes módszeren” alapuló javaslatot nyújtott be, a Bizottság megfosztotta az Európai Parlamentet és a Tanácsot attól a lehetőségtől, hogy éljenek az e kivételi záradék kritériumaira vonatkozó mérlegelési mozgásterükkel. E döntés ugyanazokból a szempontokból hibás, mint a Bizottságnak a 2011. november 24-i közleményben szereplő azon megállapítása, hogy az Unióban nem következett be a gazdasági és szociális helyzet súlyos és hirtelen romlása. Ezenfelül a Tanács azzal érvel, hogy a díjazásoknak a „rendes módszer” szerinti kiigazítására vonatkozó javaslat benyújtásával a Bizottság a jóhiszemű együttműködésre vonatkozó kötelezettségét (EUSZ 13. cikk (2) bekezdés) is megsértette.

Végül a Tanács másodlagosan azzal érvel, hogy abban az esetben, ha a Bizottság 2011. november 24-i közleményét a Bíróság nem tekintheti az EUMSZ 256. cikk második bekezdése értelmében vett állásfoglalásnak, a Bizottság a személyzeti szabályzat XI. mellékletének 10. cikkével — amelyet a Bíróság a fent hivatkozott C-40/10. sz. ügyben hozott ítélete 79. pontjában értelmezett — összefüggésben értelmezett EUMSZ 241. cikkből eredő kötelezettségét sértette meg